Vermiste Pta-man waarskynlik nié gekaap | Maroela Media
Vermiste Pta-man waarskynlik nié gekaap
Louis de Villiers word sedert verlede week vermis. (Foto: Verskaf)
Louis de Villiers, die man wat verlede week spoorloos verdwyn het nadat hy by sy huis in Monumentpark in Pretoria weg is, is waarskynlik nie gekaap nie.
Die 35-jarige De Villiers, 'n pa van twee, se bakkie is Woensdag, enkele ure nadat van by die huis vertrek het, by die Letlabile-winkelsentrum in Brits, Noordwes, aangetref. Sy beursie, ID, rybewys en sy gereedskap was nog in die bakkie.
Daar was egter geen spoor van De Villiers, wat sy eie instandhoudingsonderneming bedryf, nie.
Die private ondersoeker Mike Bolhuis wat betrokke is by die soektog na De Villiers, sê daar kan op beeldmateriaal van die sentrum gesien word hoe De Villiers stilhou, met een van die karwagte gesels en dan wegstap.
Die beeldmateriaal wys dat De Villiers op 'n grondpad agter die sentrum, in die rigting van 'n hoofpad, wegloop.
Hennie Viljoen, wat die private ondersoek na De Villiers behartig, sê De Villiers se selfoon het uit sy bakkie verdwyn nadat dit ure lank ongesluit by die sentrum gestaan het. Dit is egter reeds teruggevind.
"Ons is seker dat hy nie gekaap is nie. Hy het self die voertuig daar parkeer en weggestap. Ons weet nog nie waarheen hy is nie. Hy het boonop niks by hom nie," sê Viljoen.
Maroela Media het Sondag berig bloed is in De Villiers se motor gevind. Kol. Adele Myburgh het aan Maroela Media gesê die bloed is duidelik sigbaar. DNS-toetse moet nou bevestig of die bloed wel dié van De Villiers of dalk 'n dier s'n is.
Bolhuis sê mense verdwyn om verskillende redes, wat insluit mediese probleme, omdat hulle die slagoffer van 'n misdryf is of wanneer hulle doelbewus kies om te verdwyn.
"Ons vermoed dat laasgenoemde hier die geval is," sê Bolhuis.
Bolhuis het ook gesê bloed is in die voertuig gevind, maar meen dit is nie van so 'n aard dat dit kommerwekkend is nie.
Hy het 'n beroep op De Villiers gedoen om, indien dit enigsins moontlik is, dadelik die owerhede of die ondersoekspan te kontak.
De Villiers se ma, Nicolene, het vroeër gesê hulle is innig bekommerd oor De Villiers.
Honger mense baat meeste by dié rekord
Die storie begin nou 'n snaakse wending neem……. Hoop hy is werklik ongedeerd en word veilig gevind ter wille van sy ma en familie
Met ander woorde hy wou voorgee dat hy gekaap is.Dit klink nie baie goed nie en sekerlik het hy 'n ernstige probleem.Het iemand by die pad hom opgelaai.Net hy sal kan antwoorde gee.Hy kan mos net laat weet dat hy wel is.Ek wonder hoe het sy selfoon verdwyn en waar of by wie is dit terug gevind.Die bakkie was dan gesluit.
Kan wees dat hy een of ander mediese episode gehad het. Het al gebeur dat mense net eenvoudig na so 'n aanval nie weet waar of wie hulle is nie. Dalk die wag gevra wat is die naaste roete na die hoofpad en toe geloop (waarskynlik nie eers geweet of dit sy kar is of dat hy kan ry nie). Vandaar af kon enigiets gebeur het……
Die wag sou ondervra gewees het. Daar word nie gesê wat die sekuriteitswag vertel, waaroor hulle gepraat het, nie.
Waarom het hulle nog nie die karwag ondervra nie? Dalk het Dr Villiers iets vir hom gesê wat die ondersoekspan kan help met hulle soektog na hom….